OpenLLM-France/wikimedia huggingface dataset:
# Exposímetre

L'exposímetre, és el fotòmetre emprat en fotografia. Es tracta d'un dispositiu que dona la mesura de l'exposició a EV (exposure values) o en combinacions de diafragma/velocitat d'obturació equivalents. Encara que avui dia la gran majoria de les cambres porten un exposímetre incorporat. Els exposímetre manuals són un accessori de gran utilitat, especialment en situacions d'il·luminació difícil. Existeix tres tipus d'exposímetre:
* De seleni (Se): no requereixen bateria, la cèl·lula fotosensible és de gran mida i sol estar recoberta per una malla en forma de plafó d'abella.
* De sulfur de cadmi (CdS): requereixen bateria, són molt més sensibles que els anteriors i poden miniaturitzar-se molt més, tanmateix són de resposta lenta en situacions de poca intensitat lluminosa i s'enlluerna per sobre d'un cert llindar de llum.
* De silici (Si): requereixen bateria, són els de resposta més ràpida, tant que s'empren per interrompre la descàrrega del flaix quan la llum rebuda per la pel·lícula és suficient. Els incorporen la majoria de les cambres de qualitat.
Els exposímetres manuals porten una escala per ajustar la sensibilitat de la pel·lícula i una agulla que cal alinear amb una marca en realitzar la lectura. Per mitjà d'aquesta operació queda determinat el valor d'exposició o les combinacions diafragma /velocitat equivalents. Normalment existeix una escala per a situacions d'alta lluminositat i una altra per a baixa lluminositat.
Hi ha dues mesures de llum que es poden efectuar amb un fotòmetre: la llum incident i la llum reflectida. Per efectuar les mesures de llum incident es col·loca una semiesfera difusora davant de la cèl·lula fotoelèctrica i es dirigeix el fotòmetre des de la posició de l'objecte cap a la font de llum. Per mesurar la llum reflectida per l'objecte es treu la semiesfera difusora i es col·loca la de niu d'abella i s'apunta des de la posició de la cambra cap a l'objecte anant amb compte de no prendre la mesura del cel o d'altres parts que no interessin i que puguin distorsionar la mesura.

## Vegeu també

* Fotometria
* Fotòmetre d'absorció

## Referències

* «Exposímetre». Gran Enciclopèdia Catalana. Barcelona: Grup Enciclopèdia Catalana.
# Ardud

Ardud (en hongarès: Erdőd, Pronunciació hongaresa: [ˈɛrdøːd]; alemany: Erdeed) és una ciutat situada al comtat de Satu Mare, Transsilvània (Romania). Administra cinc pobles: Ardud-Vii (Erdődhegy), Baba Novac (Lajosmajor), Gerăușa (Oláhgyűrűs), Mădăras (Nagymadarász) i Sărătura (Sóspuszta).

## Història

Té una història complexa, ja que en diferents períodes va formar part del Regne d'Hongria, l'Imperi Otomà, la Monarquia dels Habsburg i el Regne de Romania.
El 1920 la ciutat va passar a formar part de Romania, en virtut del tractat de Trianon que va concloure la Primera Guerra Mundial. Com a resultat del Segon Premi de Viena, va passar a formar part d'Hongria entre 1940 i 1945. Des de llavors forma part de Romania.
El cens del 2011 va registrar una població total de 5.889 habitants. D’aquests, el 59,2% eren romanesos, el 18,6% hongaresos, el 16,1% gitanos i el 4,8% alemanys. El 2002, el 41,7% eren ortodoxos romanesos, el 32,7% catòlics, el 13,9% grecs-catòlics, el 5,1% pentecostal, el 4,2% reformats i el 2,3% baptista.

## Residents notables

* Sándor Petőfi i Júlia Szendrey es van casar a Ardud.
* Ardud és la ciutat natal de l'arquebisbe, cardenal i estadista hongarès Tamás Bakócz.

## Relacions Internacionals

Ardud està agermanada amb:
* Trevoux (1990)
* La Martyre (1992)
* Szakoly (2004)
* Napkor (2005)
* Velyki Berehy (2005)

## Referències

* ↑ «2011 Romanian census data». Arxivat de l'original el 2013-10-29. [Consulta: 29 setembre 2021].
* ↑ Romanian Government Department of Interethnic Relations Arxivat 17 July 2011$^{[Datemismatch]}$ a Wayback Machine.
# Agència de Notícies Firat

L'Agència de Notícies Firat (ANF) (en kurd: Ajansa Nûçeyan a Firatê; en turc: Fırat Haber Ajansı) és una agència de notícies kurda que recull i emet notícies de l'Orient Mitjà, generalment sobre temes relacionats amb la qüestió kurda. L'ANF té oficines a Amsterdam i periodistes a tot el món.
A causa de les suposades vinculacions de l'ANF amb el PKK, l'accés als seus llocs web des de Turquia ha estat bloquejat repetidament pels tribunals turcs, els seus comptes a les xarxes socials han estat tancats i els seus periodistes han estat detinguts a Turquia.

## Arrest de Maxime Azadi

El 15 de desembre de 2016, el periodista francoturc de l'ANF, Maxime Azadi, va ser arrestat a Bèlgica després que Turquia emetés una alerta roja a la Interpol per a la seva detenció. L'ANF va fer una crida a favor del seu alliberament immediat.
La detenció va ser condemnada per organitzacions en defensa de la llibertat de premsa, les quals van manifestar que l'incident posava en relleu la repressió de l'Estat turc de la llibertat d'informació després de la temptativa de cop d'estat a Turquia de 2016. L'ONG anglesa Fair Trials va descriure la seva detenció com un abús del sistema d'alerta roja de la Interpol.
La Federació Europea de Periodistes va publicar un comunicat afirmant que «estem molt preocupats per aquesta detenció que constitueix un precedent perillós. Més de 120 periodistes romanen entre reixes a Turquia, on les autoritats no dubten en abusar de les lleis antiterroristes per suprimir la premsa opositora. Bèlgica i els altres estats europeus no haurien de ser còmplices de les purgues massives ordenades pel govern turc. Desenes de periodistes turcs i kurds exiliats a Europa es trobarien en una situació d'inseguretat dramàtica». El 23 de desembre, Azadi va ser alliberat sota fiança.

## Referències

* ↑ Tuysuz, Gul. «Kurdish rebels to start withdrawing from Turkey in May». CNN, 25-04-2013. [Consulta: 11 gener 2019].
* ↑ «Kurdish channels still experiencing broadcasting attacks». ANF News, 23-01-2018. [Consulta: 11 gener 2019].
* ↑ «ANF’s Twitter account issued 10th ban from Ankara». ANF News, 23-01-2018. [Consulta: 11 gener 2019].
* ↑ «Statement on the arrest of ANF News Director in Belgium». ANF News, 23-01-2018. [Consulta: 11 gener 2019].
* ↑ «Letter to INTERPOL General Secretary on Turkish Writers» (PDF). Fair Trials. [Consulta: 10 gener 2019].
* 1 2 «Belgium Arrests a Kurdish Journalist at Turkey's Request». Platform to promote the protection of journalism and safety of journalists, 15-12-2016. [Consulta: 11 gener 2019].
* ↑ «La Belgique arrête un journaliste kurde sur requête de la Turquie». Fédération européenne des journalistes, 20-12-2016. [Consulta: 11 gener 2019].
* ↑ Centre, European. «Turkey gets head of Kurdish news agency arrested in Belgium». European Centre for Press and Media Freedom, 23-12-2016. [Consulta: 11 gener 2019].
# Sant Vicenç d'Oveix

Sant Vicenç d'Oveix, o d'Insitil, és un antic monestir benedictí, romànic, del terme municipal de Rialb, a la comarca del Pallars Sobirà. Pertanyia a l'antic terme de Surp, dins del territori del poble de Rodés.
Estava situat a la dreta de la Noguera Pallaresa, prop d'on ara hi ha els Xalets dels Notaris, a la partida dels Pous.

## Bibliografia

* Gavín, Josep M. Pallars Jussà. Barcelona: Arxiu Gavín, 1981 (Inventari d'esglésies, 8). ISBN 84-85180-25-9.
* Lloret, Teresa; Castilló, Arcadi. «Rialb de Noguera». A: El Pallars, la Ribagorça i la Llitera. Barcelona: Fundació Enciclopèdia Catalana, 1984 (Gran geografia comarcal de Catalunya, 12). ISBN 84-85194-47-0.

## Enllaços externs

* Sant Vicenç d'Oveix en el seu entorn, a l'Institut Cartogràfic de Catalunya
# Enalapril

L'enalapril és un fàrmac inhibidor de l'enzim conversiu de l'angiotensina (IECA) utilitzat en el tractament de la hipertensió arterial i la insuficiència cardíaca.

## Mecanisme d'acció

L'enalapril actua disminuint la concentració d'angiotensina II que actua com a vasoconstrictor. Això provoca una vasodilatació i una reducció de l'aldosterona.

## Indicacions i posologia

Generalment, l'enalapril és un fàrmac que s'utilitza en el tractament de la hipertensió arterial (HTA) i la insuficiència cardíaca.

## Efectes secundaris

Tots els fàrmacs poden desencadenar efectes secundaris no desitjats. En aquest cas, els efectes secundaris que pot provocar l'enalapril són: cefalea, mareig, depressió, visió borrosa, alteracions cardíaques, dolor toràcic, dolor abdominal, diarrea, nàusees, vòmits, etc.

## Precaucions

A l'hora de prendre aquest fàrmac, en certes situacions, cal tenir tota una sèrie de precaucions.
* Insuficiència renal: ajustar les dosis. Contraindicat si l'individu és tractat amb aliskiren.
* Insuficiència hepàtica: precaució, control de l'aparició d'icterícia o alteracions del fetge.
* Embaràs: en el cas d'embaràs no està recomanada l'administració d'enalapril durant el primer trimestre i està contraindicat per fetotoxicitat (hipotensió, disminució de la funció renal, etc) durant el segon i tercer trimestre.
* Lactància: aquest fàrmac s'ha d'evitar durant la lactància, ja que s'elimina per la llet humana, entre altres vies d'eliminació.

## Referències

* ↑ «Enalapril» (en castellà). Vademecum, 03-12-2010. [Consulta: 15 octubre 2014].
* ↑ «Enalapril» (en anglès). rxlist. [Consulta: 15 octubre 2014].
* ↑ «Enalaprile» (en anglès). drugs. [Consulta: 15 octubre 2014].
* ↑ «Efectos secundarios enalapril» (en castellà). Onmeda, 2014. Arxivat de l'original el 2018-06-23. [Consulta: 15 octubre 2014].
# Encefalopatia traumàtica crònica

L'encefalopatia traumàtica crònica (MTC) és una malaltia neurodegenerativa que es troba en persones que han patit múltiples traumatismes al cap. Els símptomes poden incloure problemes de comportament, problemes d'humor i problemes en el pensament. Això normalment no comença fins a anys després de les lesions. Sovint empitjora amb el temps i pot provocar demència. No se sap per tot cert si augmenta el risc de suïcidi.
La majoria dels casos documentats s'han produït en atletes implicats en esports de contacte com el futbol americà, la lluita lliure, la boxa, l'hoquei sobre gel, el rugbi i el futbol. Altres factors de risc inclouen estar en l'exèrcit, la violència domèstica i el trastorn de moviments estereotípics amb contusió al cap. Es desconeix la quantitat exacta de traumes necessaris per a la condició. El diagnòstic definitiu només es pot confirmar amb l'autòpsia. És una forma de tauopatia.
A data de 2018 no hi ha cap tractament específic. S'han detectat taxes de malaltia al voltant del 30% entre aquells amb antecedents de múltiples traumatismes al cap. Les taxes de població, però, no estan clares. La investigació sobre el dany cerebral com a resultat de traumatismes repetits al cap va començar a la dècada de 1920, moment en què el trastorn es coneixia com a demència pugilística. El canvi de les regles en alguns esports ha estat discutit com a mitjà de prevenció.

## Referències

* 1 2 3 4 5 6 7 8 9 10 11 Asken, BM; Sullan, MJ; DeKosky, ST; Jaffee, MS; Bauer, RM «Research Gaps and Controversies in Chronic Traumatic Encephalopathy: A Review.». JAMA Neurology, 74, 10, 01-10-2017, pàg. 1255–1262. DOI: 10.1001/jamaneurol.2017.2396. PMID: 28975240.
* 1 2 3 Stein, TD; Alvarez, VE; McKee, AC «Chronic traumatic encephalopathy: a spectrum of neuropathological changes following repetitive brain trauma in athletes and military personnel.». Alzheimer's research & therapy, 6, 1, 2014, pàg. 4. DOI: 10.1186/alzrt234. PMC: 3979082. PMID: 24423082.
* ↑ Maroon, Joseph C; Winkelman, Robert; Bost, Jeffrey; Amos, Austin C; Mathyssek, Christina; Miele, Vincent «Chronic Traumatic Encephalopathy in Contact Sports: A Systematic Review of All Reported Pathological Cases». PLoS One, 10, 2, 2015, pàg. e0117338. DOI: 10.1371/journal.pone.0117338. PMC: 4324991. PMID: 25671598.
* 1 2 «Alzheimer's & Dementia». alz.org. [Consulta: 21 setembre 2017].

## Vegeu també

* Bennet Omalu
* Maguila
# Enciam llarg

L'Enciam llarg o romà (Lactuca sativa var. longifolia) és una varietat d'enciam que creix amb fulles robustes i nervis forts. Es diferencia de la majoria d'enciams perquè és resistent a la calor.

## Origen i etimologia

En català, italià i francès, entre d'altres, rep el nom de romà perquè es considera que va arribar a Occident a través de Roma. En anglès britànic rep el nom de "cos lettuce" perquè es considera que el seu origen en concret està a l'illa grega de Cos.

## Nutrició

Valor nutritiu de 100 grams d'enciam romà :
| Energia | 72 kj |
| Proteïnes | 1,2 g |
| Aigua | 95 g |
| Greixos | 0,3 g |
| Carbs | 3,3 mg |
| Fibra | 2,1 g |
| Vitamina A | 290 μg |
| Vitamina C | 2,4 mg |
| Potassi | 247 mg |
| Fòsfor | 30 mg |
| Calci | 33 mg |
| Ferro | 0,97 mg |
| Àcid fòlic | 136 μg |
Igual que amb altres verdures de fulles verdes, els antioxidants que conté l'enciam romà es creu que ajuden a prevenir el càncer. i pot reduir els nivells de còlon i carcinògens de càncer de fetge.

## Notes

* 1 2 Walker, Norman Wardhaugh. «Cos or Romaine Lettuce Juice». Fresh Vegetable and Fruit Juices: What's Missing in Your Body?. Book Publishing Company, 1970. [Consulta: 2 desembre 2013].
* ↑ Oxford English Dictionary, First Edition, 1893, s.v. 'cos'
* ↑ Base de dades USDA
* ↑ Institut Americà per a la Investigació del Càncer, "Foods That Fight Cancer: Dark Green Leafy Vegetables" Arxivat 2011-07-24 a Wayback Machine..

## Referències

* Kirschmann, John D. & Dunne, Lavon J. Nutrition Almanac, s.v. ISBN 0-07-034906-1.
# Extensió d'Ensenyament Tècnic

L'Extensió d'Ensenyament Tècnic fou una institució d'ensenyament per correspondència fundat per la Mancomunitat de Catalunya l'any 1916.
Per bé que el Consell de Pedagogia, i molt particularment el seu secretari, Alexandre Galí, no era massa favorable a l'establiment d'una escola per correspondència, Enric Prat de la Riba va voler estendre l'acció educativa de la Mancomunitat. El 28 de setembre de 1916 el Consell Permanent va nomenar Cèsar Molinas per organitzar aquesta institució. A fi de preparar els materials va nomenar-se com a tècnic especialista en publicitat a Pere Prat i Gaballí. L'escola va preveure les següents especialitats: electricitat, agricultura, ramaderia i indústries derivades, construcció d'obres, dibuix per a delineants, organització de tallers i fàbriques, i ensenyaments per a la dona. El 1918 es va posar en funcionament la primera, que fou l'única que va poder desplegar-se fins a 1936. L'ensenyament agrícola va ser aprovat el 1921 i organitzat per l'Escola d'Agricultura, però va ser desenvolupada. Es van preveure dos graus, un de tècnic i un altre de grau superior equivalent al de pèrit anomenat en l'extensió d'ensenyament com a expert. El preu d'inscripció era de 30 pessetes i el cost oscil·lava segons les modalitats de pagament entre 410 i 465 pessetes, comprès el material i els llibres de text.
El nombre d'inscrits va arribar al centenar i mig, repartits entre una vintena de poblacions, d'entre les quals Barcelona en tenia la major part, però també hi hagué alumnes d'altres terres de parla catalana com Perpinyà, València o Eivissa. L'escola comptava amb un equip de nou persones, bàsicament per corregir els exercicis i redactar els textos i els impresos. El 1923, el pressupost total va ser de 33.251 pessetes.
Amb motiu del desgreuge al professor Georges Dwelshauvers (1924), la majoria dels professors de l'Extensió d'Ensenyament van ser cessats i la institució fou suprimida com a institució de la Mancomunitat. Amb la Generalitat republicana, l'escola fou restablerta i Arnau Margarit fou nomenat director.

## Referències

* ↑ «Extensió d’Ensenyament Tècnic | enciclopedia.cat». [Consulta: 15 desembre 2022].
* ↑ Galí, Alexandre. Història de les institucions i del moviment cultural a Catalunya. 1986a ed.. Barcelona: Fundació AG, p. 215-223.
# Illa del Príncep Patrick

L'illa del Príncep Patrick (en anglès Prince Patrick Island) és la més occidental de l'arxipèlag de la Reina Elisabet, als Territoris del Nord-oest (Canadà).

## Geografia

Amb els seus 15.848 km² és la 6a illa més gran de l'arxipèlag, la 14a del Canadà i la 55a més gran del món. Es troba coberta de gel durant tot l'any, sent una de les regions més inaccessibles del territori canadenc. Es troba a l'extrem exterior de l'arxipèlag i té a l'est l'illa Eglinton, l'illa de Melville i illa Emerald, i al nord-est l'illa Mackenzie King. Hi ha algunes petites illes properes, com l'illa de Fitwilliam Owen, l'illa Eight Bears i el grup de les illes Polynia.
Situada a l'entrada de l'estret de McClure, el darrer dels trams del pas del Nord-oest, l'illa té una llargada en direcció SW-NE d'uns 240 km i una amplada de 110 km.
L'alçada màxima de l'illa és de tan sols 279 m, sent una àrea sísmicament activa.

## Història

Fou explorada per primera vegada per Francis Leopold McClintock en la seva expedició a l'àrtic de 1853 i no fou batejada fins molt més tard, en honor del príncep Artur, duc de Connaught (de nom complet Arthur William Patrick), que fou governador general del Canadà de 1911 a 1916.
L'illa està deshabitada, i no se sap que mai hi hagin viscut comunitats de forma estable. El 1948, en un dels entrants de la costa sud, s'hi va obrir l'estació meteorològica àrtica de Mould Bay, una base conjunta entre el Canadà i els Estats Units, on hi treballaven de 10 a 40 persones. L'estació es va tancar el 1997 a causa de problemes pressupostaris i fou substituïda per una altra d'automatitzada, situada vora la pista d'aterratge de l'estació, de manera que es va posar fi a vora cinquanta anys d'enregistraments del temps de manera continuada. Els edificis de l'antiga estació meteorològica encara existeixen, però en un estat de ruïna que en fa impossible la reparació.

## Bibliografia

* Frebold, Hans. Fauna, Age and Correlation of the Jurassic Rocks of Prince Patrick Island. Ottawa: E. Cloutier, Queen's printer, 1957.
* Harrison, J. C., and T. A. Brent. Basins and fold belts of Prince Patrick Island and adjacent areas, Canadian Arctic Islands. [Ottawa]: Geological Survey of Canada, 2005. ISBN 0-660-19008-7
* Miller, F. L. Peary Caribou and Muskoxen on Prince Patrick Island, Eglinton Island, and Emerald Isle, Northwest Territories, July 1986. [Edmonton]: Canadian Wildlife Service, 1987. ISBN 0-662-15652-8
* Pissart, A. The Pingos of Prince Patrick Island (760N - 1200W). Ottawa: National Research Council of Canada, 1970.
* Tedrow, John C. F., P. F. Bruggemann, and Grant Fontain Walton. Soils of Prince Patrick Island. Research paper (Arctic Institute of North America), no. 44. Washington: Arctic Institute of North America, 1968.

## Referències

* ↑ «Prince Patrick Island High Point, Northwest Territories» (en anglès). peakbagger.com. [Consulta: 8 gener 2011].

## Enllaços externs

* Atles del Canadà on-line Arxivat 2008-09-02 a Wayback Machine. (anglès) (francès)
* Illa del Príncep Patrick a oceandots.com (anglès)
# Etna (riu)

L'Etna és un riu noruec que flueix a través dels municipis d'Etnedal i Nordre Land, al comtat d'Oppland. Desemboca al Randsfjorden.
# Agència de la Natura

L'Agència de la Natura és un organisme de la Generalitat de Catalunya que gestiona les polítiques de biodiversitat.
Va ser aprovada pel Parlament de Catalunya el 17 de juny del 2020 amb un ampli consens després d'una llarga tramitació amb motiu de la covid-19 d'una proposició de llei del 2017 i de les opinions discordants d'alguns consistoris i propietaris.
La seva tasca és oficialment la protecció, la planificació, la gestió, la restauració, la millora i l'estudi del medi natural de Catalunya, tant en l'àmbit continental com marí. El consell de direcció estava format en la seva creació per 19 membres, deu nomenats per la Generalitat representatius dels departaments competents i nou a parts iguals entre el món local, el sector primari i forestal i el sector conservacionista i la ciència.

## Referències

* 1 2 3 «Es crea l'Agència de la Natura com a nou instrument per a les polítiques de biodiversitat» (en anglès). [Consulta: 29 desembre 2021].
* ↑ Ríos, Pere. «El Parlament crea l’Agència de la Natura amb un ampli consens», 18-06-2020. [Consulta: 29 desembre 2021].
* ↑ «L’Agència Catalana de la Natura, aprovada al Parlament| betevé». [Consulta: 29 desembre 2021].
* ↑ Garcia, Maria. «Quins són els principals punts de discòrdia davant la futura Agència de la Natura?», 08-06-2020. [Consulta: 29 desembre 2021].
# Illa Manitoulin

L'illa Manitoulin és una illa dins un llac que es troba al Canadà, en el Llac Huron a Ontario. És l'illa més gran del món situada en un llac d'aigua dolça.
Aquesta illa té una superfície de 2.766 km². Separa la major part del Llac Huron de la Badia Georgian i del Canal Nord d'Ontario. La mateixa illa Manitoulin té 108 llacs d'aigua dolça i alguns d'ells tenen la seva pròpia illa. El llac Manitou (d'uns 104 km² - 40.5 sq. mi.) és el llac més gran del món dins una illa d'aigua dolça,
Aquesta illa té quatre rius principals. Hi ha dues poblacions incorporades: Northeastern Manitoulin and the Islands i Gore Bay). La població de residents permanents total és de 12.600 persones, el 39% són aborígens.
Manitoulin significa Terra de l'esperit en Anishinaabemowin (l'idioma Ojibwe). Aquesta illa era considerada sagrada pels natius Anishinaabe que es considera que pertanyen al grup del Ojibwe.

## Referències

* ↑ «CBC.CA - Seven Wonders of Canada - Your Nominations - Manitoulin Island, Ontario». CBC News [Consulta: 1r març 2010].
* ↑ «The Island and Lake Combination». [Consulta: 1r març 2010].

## Enllaços externs

* Manitoulin Tourism Information
# Extinció de la combustió

L'extinció de la combustió és un fenomen que porta a l'aturada d'un turboreactor o una turbohèlice. Pot tenir nombroses causes: manca de combustible, pèrdua del compressor (inversió de la pressió dins el compressor), manca d'oxigen a gran altitud o ingestió (objectes, ocells, cendra volcànica, etc.).
A una velocitat constant, una baixada sobtada de la pressió dins la cambra de combustió provoca aquest fenomen i, en aquest cas, es diu que el motor s'ha calat. La ràpida disminució del flux té com a conseqüència que la pressió dins la cambra de combustió superi la pressió de retorn del compressor i desemboca en una inversió del flux i, seguidament, a l'extinció de la cambra de combustió. Es pot dir que la flama «s'ha apagat».
Les acceleracions fortes poden empobrir la barreja d'aire i combustible i causar una extinció (una característica tristament cèlebre dels motors Pratt & Whitney TF30 que portaven les primeres sèries de l'F-14 Tomcat, per exemple). Sol passar a poca altitud i provocar el sinistre total de l'avió. Tanmateix, en els avions moderns, un sistema de control digital del motor amb plena autoritat (FADEC) controla i adapta la barreja en tot moment, fet que redueix dràsticament la incidència d'aquest fenomen en comparació amb els primers avions de reacció o amb turbohèlice.
L'aterratge d'emergència després d'una extinció de la combustió forma part dels exercicis habituals dels pilots.

## Referències

* ↑ «Navy Faults Engine in Female Pilot's Crash» (en anglès). New York Times, 01-03-1995. [Consulta: 25 novembre 2016].
# Agència dels Estats Occidentals

L'Agència dels Estats Occidentals (o dels Estats de l'Índia Occidental) coneguda per les segles angleses WISA (Western India States Agency) fou una entitat administrativa britànica a l'Índia formada per diversos principats natius. Es va constituir el 10 d'octubre de 1924 amb l'antiga agència de Kathiawar, l'agència de Kutch i l'agència de Palanpur, d'acord amb l'informe Montague Chelmsford sobre reformes constitucionals. La capital fou Rajkot i C.C. Watson fou nomenat com primer agent polític. Va patir lleugeres modificacions de jurisdicció el 1933 (l'estat de Palanpur transferit a Rajputana) i 1943. Llavors es van formar tres subagències:
* Agència de Kathiawar Occidental amb els estats dels prants de Sorath i Halar
* Agència de Kathiawar Oriental amb els estats dels prants de Jhalawar i Gohelwar
* Agència de Sabar Kantha, antiga agència de Palanpur més Kutch
En aquest temps va arribar a tenir 435 principats si bé només 18 eren estats amb dret a salutació. El 5 de novembre de 1944 fou unida a la residència de Baroda i a l'Agència dels Estats del Gujarat (abans agència de Surat) per formar l'agència de Baroda, Estats de l'Índia Occidental i Gujarat.